โฆษกกระทรวงกลาโหม ระบุ กองทัพยังคงติดตามและทำงานกับกระทรวงสาธารณสุขอย่างใกล้ชิดในการรับมือไวรัสโคโรนา
โฆษกกระทรวงกลาโหม ระบุ กองทัพยังคงติดตามและทำงานกับกระทรวงสาธารณสุขอย่างใกล้ชิดในการรับมือไวรัสโคโรนาพลโท คงชีพ ตันตระวาณิชย์  โฆษกกระทรวงกลาโหม กล่าวถึงบทบาทของกระทรวงกลาโหมและเหล่าทัพในการรับมือไวรัสโคโรนา ตามข้อสั่งการของนายกรัฐมนตรี ที่ให้กองทัพติดตามและทำงานร่วมกับกระทรวงสาธารณสุขอย่างใกล้ชิด ทั้งการเฝ้าระวังและติดตามสถานการณ์ในภาวะเร่งด่วน พร้อมเสริมการทำงานของเจ้าหน้าที่ ในการลงพื้นที่สนามบินนานาชาติ แหล่งท่องเที่ยวสำคัญและชายแดน เพื่อคัดกรองผู้ป่วย พร้อมให้ความรู้ประชาชนและแจ้งเตือนมาตรการป้องกัน โดยกองทัพบก ยังคงจัดชุดแพทย์และพยาบาลลงสนามบินร่วมกับเจ้าหน้าที่สาธารณสุข ซึ่งไม่ใช่เป็นเรื่องใหม่ เพราะเคยมีประสบการณ์จากเหตุการณ์แพร่ระบาดของเชื้อไวรัสซาร์ในอดีตมาแล้ว ขณะเดียวกัน โรงพยาบาลทหารได้เปิดพื้นที่ควบคุมโรคแยกไว้ต่างหากและแจกจ่ายหน้ากากอนามัย ควบคู่กับการให้ความรู้ประชาชน ขณะที่ในส่วนของศูนย์แพทย์อาเซียน ได้ประเมินและติดตามข่าวสารอย่างต่อเนื่อง เพื่อประสานงานในการทำงาน เช่นเดียวกับกองทัพอากาศ ได้เตรียมอากาศยานจำนวน 4 ลำ ระหว่างนี้ต้องรอการประสานงานกับกระทรวงการต่างประเทศว่าจะมีการใช้หรือจะเป็นการเช่าเครื่องบินเอกชนเหมาลำ พร้อมขอให้คนไทยเชื่อมั่นในมาตรการที่วางไว้ อย่าสร้างข่าวเท็จ เพื่อบั่นทอนการทำงานของเจ้าหน้าที่ ยืนยันรัฐบาลให้ความสำคัญกับชีวิตความปลอดภัยของคนไทย โฆษกกระทรวงกลาโหม ยังกล่าวว่า สำหรับสถานการณ์การณ์ในขณะนี้ องค์การอนามัยโลกเห็นว่า จีนมีความสามารถในการควบคุมดูแลสถานการณ์การแพร่ระบาดได้ หากจีนอนุญาตก็พร้อมรับคนไทยกลับประเทศและมีการดูแลอย่างเต็มที่ ย้ำขอให้ประชาชนอย่าตื่นตระหนก แต่ควรมีความรู้ในการรับมือและป้องกัน